钦定古今图书集成/明伦汇编/氏族典/第099卷 > 《廖用贤尚友录》 > 扶猛
## 钦定古今图书集成/明伦汇编/氏族典/第099卷 > 《廖用贤尚友录》 > 扶猛

按《周书扶猛传》，“猛字宗略，上甲黄土人也。其种落号
曰兽蛮，世为渠帅。猛梁大同中以直后出为持节厉
锋将军、青州刺史，转上庸、新城二郡守，南洛、北司二
州刺史，封宕渠县男。魏废帝元年，猛以众降。太祖以
其世据本乡，厚加抚纳，授车骑大将军、仪同三司，加
散骑常侍，复爵宕渠县男。割二郡为罗州，以猛为刺”
史，令率所部从开府贺若敦南讨信州。师还，以功进
开府仪同三司。俄进爵临江县公，增邑一千户。武成
中，复为罗州刺史。保定三年，转绥州刺史。前后十馀
战，每有功，进位大将军。后以疾卒。